भारतीय सेना की मुश्किल यह थी पाकिस्तान द्वारा कब्जे में लिया गया क्षेत्र लाइन ऑफ कंट्रोल के बहुत नजदीक था और दुर्गम इलाका होने के कारण भारतीय सेना को कम दूरी का फासला बनाकर लड़ना पड़ रहा था। यही वजह थी कि वह वायु सेना का पूरा सपोर्ट लेने की स्थिति में नहीं थी। कब्जे में ली गई हर चोटी की हर चौकी से घुसपैठियों को भेजने की दास्तां असल में भारतीय सेना के युवा अफसरों और जवानों की इंडिविजुअल बहादुरी की दास्तां है। अपनी निजी सुरक्षा की चिंता किए बिना भारतीय सैनिक सामने से आ रही दुश्मन की गोलियों की बौछार के बीच खड़ी चट्टानों, दुजेर्य शिखरों पर चढ़ते दिखाई दिए। कई बार दुश्मन को छकाने के लिए ये हमले उन्होंने रात के अंधेरे में किए। कई बार चारों ओर से उन पर बरसती मौत के बीच उन्होंने चौकियों में घुसकर संगीनों और खुकरियों से दुश्मन का सफाया किया। आखिरकार २६ जुलाई को आखिरी चोटी पर भी फतह पा ली गई। यही दिन अब 'करगिल विजय दिवस' के रूप में मनाया जाता है।